**Vedtekter for Brumund barnehage i henhold til barnehagelovens § 8 (Kontraktsvilkår)**

**( revidert 22.05.25 )**

**19 Eierforhold**

Brumund Oppvekstsenter SA er et samvirkeforetak.

# **20 Formål**

Barnehagen skal sikre barn under opplæringspliktig alder gode utviklings- og aktivitetsmuligheter i nær forståelse og samarbeid med barnas hjem.

Barnehagen skal drives i samsvar med de til enhver tid gjeldende lover, forskrifter, vedtekter, fastsatt budsjett og årsplan for barnehagens pedagogiske virksomhet.

# **21 Opptaksmyndighet**

Daglig leder foretar opptak av barn i barnehagen. Styret kan endre denne bestemmelsen.

# **22 Opptakskrets og opptakskriterier**

Opptakskretsen:

Alle barn som søker barnehageplass.

Barnehagen er åpen for barn fra 10 måneder. Barn som er tildelt fast plass, får beholde plassen til utgangen av barnehageåret det år barnet fyller 6 år.

Ved opptak av nye barn skal det legges vekt på flg. kriterier i prioritert rekkefølge:

1. Iht. barnehageloven § 18 har barn med nedsatt funksjonsevne og barn som det er fattet vedtak om etter barnevernsloven § 5-1 første ledd bokstav a-d, § 3-1 og § 3-4 første ledd bokstav b, har rett til prioritet ved opptak i barnehage.
2. Medlemmets ansiennitet i laget.
3. Søsken av barn som har plass i barnehagen.
4. Barnehagen skal tilstrebe en hensiktsmessig alderssammensetning og sikre en forsvarlig drift..
5. Søkere bosatt i Ringsaker kommune ved barnehageårets oppstart.

Styret kan endre denne bestemmelsen.

# **23 Opptaksperiode og oppsigelsesfrist**

Opptak av barn skjer hele året, men hovedsakelig ved samordnet opptaksprosess. Daglig leder kan tilby barnehageplass etter kapasitet utenom samordnet opptaksprosess. Beslutningen om opptak av barn i barnehagen og tildeling av ledige plasser foretas av barnehagen etter elektronisk søknad iht. Barnehagelovens bestemmelser om samordnet opptaksprosess.

Oppsigelsestid på barnehageplassen er 2 måneder pr. oppsigelsesdato. Oppsigelsen fra barnehagens side krever saklig grunn og skal skje skriftlig.

Styret kan endre denne bestemmelsen.

# **24 Fastsettelse av foreldrebetalingen**

Lov om barnehager med forskrift om foreldrebetaling er overordnet.

Foreldrebetaling betales den 15. i hver mnd. Det betales for 11 mnd. Juli er betalingsfri.

Foreldrebetalingen fastsettes av styret.

Det gis 30% søskenmoderasjon for første søsken, og 100% for de neste søsken.

Ved utelatt betaling for til sammen 2 mnd. kan styret med skriftlig varsel si opp plassen. Styret kan kreve renter av utestående foreldrebetaling. Krav om betaling kan sendes inkasso. Andelskapitalen kan brukes til dekning av krav.

# **25 Klageadgang ved avslag på søknad om barnehageplass ved hovedopptak**

Ved hovedopptak kan søker klage over avslag på søknad om barnehageplass, og hvis de ved tildeling verken får første eller andre ønske oppfylt.

Utenom hovedopptak kan bare søkere til barnehagen med lovfestet rett til prioritet etter barnehageloven § 18 klage dersom de ikke tilbys plass. Dette gjelder barn med nedsatt funksjonsevne og barn som det er fattet vedtak om etter nærmere bestemmelser i lov om barneverntjenester.

Klagen må fremsettes skriftlig for kommunen og må nevne hvilken avgjørelse det klages over og de grunner klagen støtter seg til. Klagefristen er 3 uker fra det tidspunkt avgjørelsen som det skal klages over er kommet fram til søkeren. For den som ikke har mottatt underretning, løper fristen fra det tidspunktet vedkommende har fått eller burde ha skaffet seg kunnskap om avgjørelsen.

Reglene for klageadgang finnes i Forskrift om saksbehandlingsregler ved opptak i barnehage § 4-10.

# **26 Leke- og oppholdsareal**

Barnehagens norm for arealutnytting er 4 m² leke- og oppholdsareal pr. barn over 3 år, og 5,3 m² for barn under 3 år. Styret kan endre denne bestemmelsen.

# **27 Åpningstid og ferie**

Barnehagen er åpen fra kl. 07.00 til kl. 16.45 mandag til fredag.

Barnehagen holder stengt fra kl. 16.45 lille julaften (23. desember) til og med 1. nyttårsdag, samt fra kl 16.45 fredag før palmesøndag til og med 2. påskedag. Barnehagen holder også stengt de to siste hele ukene i juli. I løpet av året er barnehagen i tillegg stengt 6 kurs- og planleggingsdager. Barnehagen er stengt på helligdager.

Barnehageåret starter 1. august. Alle barn i barnehagen skal ha 4 ukers ferie i løpet av barnehageåret. 3 av disse ukene skal være sammenhengende.

Styret kan endre denne bestemmelsen.

#

# **28 Vilkår for kommunal støtte**

Kommunalt tilskudd tildeles under forutsetning av at barnehagen følger lov om barnehager, andre lover og regler for virksomheten og de krav som er stilt i godkjenningsvedtaket.

#

# **29 HMS**

Barnehagen skal foreta internkontroll etter gjeldende regler og forskrifter. Det vises til barnehagens internkontrollperm for dokumentasjon av barnehagens internkontrollsystem. Styret kan endre denne bestemmelsen.